
	[bookmark: nev]VINCZE KATALIN
környezetgazdálkodási agrármérnök
BSc, 3. félév
Szent István Egyetem
Mezőgazdaság- és Környezettudományi Kar
	






Témavezető:
	Dr. Turóczi György
egyetemi docens, SZIE MKK




Őszi búzán előforduló fuzáriumok egy jászsági gazdaságban - a biológiai védekezés lehetősége

Az őszi búza fuzáriumos kalászfertőzése a mikotoxin termelés veszélye miatt kiemelkedő fontosságú növényvédelmi probléma a gabonatermelők számára. A fuzáriumok elleni, sikeres védekezéshez nagyon fontosnak tartják az agrotechnikai és kémiai (fungicides állománykezelés) eszközök kombinált alkalmazását, illetve több kutatóhelyen foglakoznak kalászfuzáriózissal szembeni rezisztencianemesítéssel. Mindezek ellenére a búzatermés fuzárium fertőzöttsége illetve szennyezettsége időről időre visszatérő, a közvéleményt is élénken foglalkoztató kérdés.
Munkám során jászladányi családi gazdaságunkban vizsgáltam a fuzárium fajok előfordulását őszi búza szemtermésén, és ugyanezekről a mintákról próbáltam olyan antagonista hatású mikroorganizmusokat izolálni, amelyek természetes körülmények között is befolyásolhatják a fuzáriumok megtelepedését a búzaszemeken, illetve alkalmasak lehetnek biológiai védekezési eljárás kidolgozására.
A vizsgált minták két búzafajtáról (Lupus, Brutus) származtak, kalászfuzáriózissal szemben kezelt és kezeletlen állományokból. A mintákat a szemek viaszérése során vettük. A fuzáriumok izolálását szelektív táptalajon végeztük. Megállapítottuk, hogy a fungiciddel kezelt állományból származó mintákon szignifikánsan kisebb volt a fertőzött szemek száma.
Az izolált fuzáriumok közül néhány esetben sikerült indukálnunk az ivaros alak (teleomorfa) képződését, ezek a Gibberella zeae fajhoz tartoztak (anamorfa: Fusarium graminearum). A fuzárium fajok közül a következőket tudtuk azonosítani: F. avenaceum, F. culmorum, F. equiseti, F. graminearum, F. poae.
A búzaszemeken nagy számban fordultak elő fluorszcens pszeudomonaszok, melyekről ismert, hogy különböző növénykórokozók antagonistái, számos kutatás foglakozik a biológiai növényvédelemben való alkalmazásukkal. A Pseudomonas izolátumok és a fuzáriumok közötti kölcsönhatást in vitro vizsgáltuk. Megállapítottuk, hogy az izolátumok gátló hatása között jelentős eltérések vannak.



